
讗诪专: 讜讛讜讗, 讝讛讜 讚讜讜拽讗 讻砖拽专讘讛 讞讟讗转讜 砖诇 讛谞讝讬专 讘住讜祝, 诇讗讞专 砖讛拽专讬讘 注讜诇转讜 讜砖诇诪讬讜, 讜讛讻住祝 砖谞砖讗专 注讜诪讚 诇爪讜专讱 讞讟讗转讜, 讜诪讜转专讜 讛讜讗 讗讬驻讜讗 诪讜转专 讞讟讗转, 讜讻讘专 砖谞讬谞讜 砖诪讜转专 讛讞讟讗转 诇谞讚讘讛. 讗讘诇 讗讬 [讗诐] 讻讘专 讛拽专讬讘 讗转 注讜诇转讜 讜讞讟讗转讜 讜拽专讘讜 砖诇诪讬诐 讘住讜祝 — 讛专讬 诪讜转专谉 砖诇 讛讻住祝 砖讛驻专讬砖 诇拽专讘谞讜转讬讜 讛讜诇讱 诇砖诇诪讬诐, 讻讚讬谉 讻诇 诪讜转专 砖诇诪讬诐. 讗诪专 专' 讝注讬专讗: 诇讗 讻谉, 讗诇讗 讗驻讬诇讜 拽专讘讜 砖诇诪讬诐 诇讘住讜祝 讛诇讻讛 讗讞转 讛讬讗 讘谞讝讬专, 砖转讛讬讛 诪讜转专讛 砖诇 讛讻住祝 砖讛驻专讬砖 诇拽专讘谞讜转 讛谞讝讬专讜转 诇谞讚讘讛. 讜诪注讬专讬诐: 讻讘专 谞讞诇拽讜 转谞讗讬诐 讘讚讘专 讜诪转谞讬转讗 诪住讬讬注讗 诇讚讬谉 讜诪转谞讬转讗 诪住讬讬注讗 诇讚讬谉 [讛讘专讬讬转讗 诪住讬讬注转 诇讝讛 讜讛讘专讬讬转讗 诪住讬讬注转 诇讝讛]. 讜诪驻专讟讬诐: 诪转谞讬转讗 诪住讬讬注 [讛讘专讬讬转讗 诪住讬讬注转] 诇砖讬讟转 专' 讝注讬专讗, 砖砖谞讬谞讜 讘诪砖谞讛 (诪注讬诇讛 驻"讚 诪"讜) 砖谞讝讬专 砖诪转 讜讛讬讜 诇讜 诪注讜转 住转讜诪讬诐 (砖诇讗 驻讬专砖 讗诇讛 诪讛谉 诪讬讜注讚讜转 诇讗讬讝讛 诪拽专讘谞讜转讬讜) 砖讛谉 讛讜诇讻讜转 诇注讜诇讜转 谞讚讘讛. 讜讗诇讜 讛谉 诪注讜转 住转讜诪讬谉? — 讻诇 砖讚诪讬 讞讟讗转 诪讬转讜转 诪注讜专讘讜转 讘讛谉, 砖讻砖讛驻专讬砖 讗转 讛诪注讜转 讛诇诇讜 驻讬专砖 砖讛谉 诇爪讜专讱 讻诇 拽专讘谞讜转讬讜 讜讘讻诇诇诐 讛讞讟讗转. 讜讗驻讬诇讜 讛驻专讬砖 讻讘专 讗转 讚诪讬 讞讟讗转 诪转讜讻讛, 诪转讜讱 讻诇诇 讛诪注讜转 砖讛驻专讬砖 — 注讚讬讬谉 诇诪注讜转 住转讜诪讬谉 讛谉 谞讞砖讘讬诐, 讜讻讬讜谉 砖诪转 讛谞讝讬专 砖讛驻专讬砖谉 讛专讬讛谉 讛讜诇讻讜转 诇谞讚讘讛. 讜诪砖诪注 砖讛讜讗 讛讚讬谉 讗祝 讗诐 讛讬讜 砖诇诪讬讜 讘讗讞专讜谞讛, 讜讻砖讬讟转 专' 讝注讬专讗. 讜讻诪讜 讻谉 诪爪讗谞讜 诪转谞讬转讗 诪住讬讬注讗 [诪砖谞讛 诪住讬讬注转] 诇砖讬讟转 专讘 讞住讚讗. 砖砖谞讬谞讜 讘诪砖谞讛: 谞讝讬专 砖讛驻专讬砖 诪注讜转 诇拽专讘谞讜转讬讜 讜诇讗 驻讬专砖 讗诇讛 诪讛谉 诪讬讜注讚讜转 诇讗讬讝讛 诪拽专讘谞讜转讬讜 (诪注讜转 住转讜诪讬诐), 讜谞讟诇 讞诇拽 诪讗讜转谉 讛诪注讜转 讜讞讝专 讜讗诪专: "诪注讜转 讗诇讜 讬讛讬讜 诇讞讟讗转讬, 讜讛砖讗专, 砖讗专 讛诪注讜转 砖讬砖 讻讗谉, 讬讛讬讜 诇砖讗专 拽专讘谞讜转 谞讝讬专讜转讬", 讜诇讗 讛住驻讬拽 诇拽谞讜转 讘讛诐 讗转 讛拽专讘谞讜转 讜诪转 — 讛诪注讜转 砖驻讬专砖 砖讬讛讬讜 诇讞讟讗转 — 讬讗讘讚诐 (讬讜诇讬讻诐 诇讬诐 讛诪诇讞), 讜砖讗专 讛诪注讜转 讬拽谞讛 讘讞爪讬讬谉 注讜诇讛 讜讘讞爪讬讬谉 砖诇诪讬诐. 讜诇注谞讬谉 讚讬谉 诪注讬诇讛 (讗诐 讛砖转诪砖 讘诪注讜转 讛诪讬讜注讚讜转 诇注讜诇讛 讜砖诇诪讬诐 诇爪讜专讻讜) — 诪讜注诇讬谉 讘讻讜诇谉, 砖讗诐 讛砖转诪砖 讘讻讜诇谉 — 诪注诇, 砖讻谉 讜讚讗讬 砖讛砖转诪砖 讙诐 讘讚诪讬 讛注讜诇讛, 讗讘诇 讗讬谉 诪讜注诇讬谉 讘诪拽爪转谉, 砖讗诐 讛砖转诪砖 专拽 讘诪拽爪转谉 — 诇讗 诪注诇, 砖讬转讻谉 砖讛砖转诪砖 专拽 讘讚诪讬 讛砖诇诪讬诐, 讜讛诪砖转诪砖 讘讚诪讬 砖诇诪讬诐 讗讬谞讜 诪讜注诇 (讻讬讜谉 砖讘砖专诐 谞讗讻诇 诇讘注诇讬诐. 专讗讛 诪注讬诇讛 讝,讘). 讜讘讻诇 讗讜驻谉 诪转讜讱 砖诇讗 讗诪专 讛转谞讗 讘讘专讬讬转讗 砖"讗诐 诪转 讬驻诇讜 诇注讜诇讜转 谞讚讘讛", 讗诇讗 砖讛谉 讛讜诇讻讜转 诇注讜诇讛 讜砖诇诪讬诐, 诪砖诪注 砖讛讜讗 住讘讜专 讻专' 讞住讚讗 砖讗讞专讬 砖讛驻专讬砖 诪讻诇诇 讛诪注讜转 砖讛驻专讬砖 讗转 讚诪讬 讞讟讗转讜 (讜注讜诇转讜) 拽专讘 讛砖讗专 砖诇诪讬诐 讜砖诇讗 讻砖讬讟转 专' 讝注讬专讗 砖讛讻诇 讛讜诇讱 诇谞讚讘讛.





讻讬讜谉 砖讛讜讝讻专 讚讬谉 诪讜转专 拽专讘谞讜转 讛谞讝讬专, 讚谞讬诐 讙诐 讘注谞讬谉 诪讜转专 诪谞讞转讜. 专讘 讞住讚讗 讗诪专: 诪讜转专 诇讞诪讜 砖诇 谞讝讬专, 砖讛驻专讬砖 讛谞讝讬专 住讜诇转 讜讛转讘专专 砖讛驻专讬砖 讬讜转专 诪讻讚讬 讛爪讜专讱 — 诪讜转专 讛住讜诇转 讬讜专拽讘 [讬讬专拽讘]. 讜讻谉 讗诐 讛驻专讬砖 诪注讜转 诇诪谞讞转讜 讜讛转讘专专 砖讛驻专讬砖 讬讜转专 诪讻讚讬 讛爪讜专讱 — 讬讗讘讚 讗转 诪讜转专谉 讘讬诐 讛诪诇讞. 讗诪专 专' 讬讜住讬: 讜讬讗讜转 [讜讻谉 讛讜讗], 讻诇讜诪专, 爪讜讚拽 专讘 讞住讚讗 讘讚讘专讬讜. 砖讻谉 诇讛拽专讬讘讜 讘驻谞讬 注爪诪讜 讗讬谉 讗转 [讗转讛] 讬讻讜诇, 讜诪讚讜注? 砖讗讬谉 诇讱 诇讞诐 (诪谞讞转 讛谞讝讬专) 拽专讘 讻拽专讘谉 诇注爪诪讜 讗诇讗 注诐 讻讘砖 注讜诇转讜 讗讜 讗讬诇 砖诇诪讬讜. 讜诇讛拽专讬讘讜 注诐 讻讘砖 讛注讜诇讛 讗讜 讗讬诇 讛砖诇诪讬诐 砖诇 谞讝讬专讜转 讗讞专转 (谞讝讬专 讗讞专) — 讗讬谉 讗转 [讗转讛] 讬讻讜诇, 砖讻谉 讗讬谉 诇讱 谞讝讬专讜转 讘讗讛 讘诇讗 诇讞诐, 讜诇讻谉 讻讘专 诪砖拽讬讘诇 讛谞讝讬专 讛讗讞专 讗转 谞讝讬专讜转讜, 拽讬讘诇 注诇 注爪诪讜 诇讛讘讬讗 拽专讘谞讜转讬讜 讜诪谞讞转讜, 讜讗讬谉 诇讜 讗讬驻讜讗 爪讜专讱 讘诪讜转专 讛诇讞诐 讛讝讛. 讜诇驻讜诐 讻谉 爪专讬讱 诪讬诪专 [诇驻讬 讻讱 爪专讬讱 诇讜诪专] 砖诪讜转专 诇讞诪讜 砖诇 谞讝讬专, 讻讬讜谉 砖讗讬谉 诇讜 转拽谞讛 讗讞专转, 讬讜专拽讘. 讗 讜讘注谞讬谉 诪讜转专 谞住讻讬讜, 讻砖讛驻专讬砖 讛谞讝讬专 讬讬谉 讗讜 诪注讜转 诇拽谞讬讬转 讬讬谉 诇谞住讻讬讜 讬讜转专 诪讻讚讬 讛爪讜专讱, 住讘专讬谉 诪讬诪专 [讞砖讘讜 讘谞讬 讘讬转 讛诪讚专砖 诇讜诪专] 砖讚讬谉 讛诇讞诐 讜讚讬谉 讛谞住讻讬诐 讝讛讛, 讜讛讜讗 讚讬谉 诪讜转专 诇讞诪讜, 讛讜讗 讚讬谉 诪讜转专 谞住讻讬讜, 砖讙诐 讛诐 讬诇讻讜 诇讗讬讘讜讚. 讗诪专 专' 讬讜住讬 讘专 专' 讘讜谉: 诪讜转专 谞住讻讬讜 讗讬谉 讚讬谞讜 讻讚讬谉 诪讜转专 讛诪谞讞讛, 讗诇讗 拽讚砖讬 拽讚砖讬诐 讗讬谞讜谉 [讛诐], 讜讬驻诇讜 诇注讜诇讜转 谞讚讘讛. 讜诪注讬专讬诐: 诪砖砖谞讬谞讜 讗转 讚讘专讬 专' 讬讜住讬 讘专 专' 讘讜谉, 谞诪爪讗 讻讬 注诇 讚注转讬讛 [注诇 讚注转讜, 诇砖讬讟转讜] 砖诇 专' 讬讜住讬 讘专 专' 讘讜谉 讚注转诐 讛注拽专讜谞讬转 砖诇 砖诇讜砖讛 诪讛讞讻诪讬诐 讘注谞讬谉 讚讬谉 诪讜转专 拽讚砖讬 讛拽讚砖讬诐 讝讛讛, 讜砖诪讜讗诇 讗诇讬讘讗 [诇驻讬 砖讬讟转讜] 砖诇 专讘 讞住讚讗 讘诪讜转专 谞住讻讬诐, 讜专讘讬 讞讬讬讗 (讞住讚讗) 讜专' 讗诇注讝专 砖诇砖转谉 讗诪专讜 讚讘专 讗讞讚, 砖诪讜转专 拽讚砖讬 拽讚砖讬诐 讛讜诇讱 诇谞讚讘讛. 讜诪驻专讟讬诐: 专' 讞讬讬讗 (专讘 讞住讚讗) — 讗讛谉 讚讗诪专谉 [讝讜 砖讗诪专谞讜]. 砖讛讜讘讗讜 诇注讬诇 讚讘专讬 专' 讬讜住讬 讘专 专' 讘讜谉 砖诪讜转专 讛谞住讻讬诐 讛讜诇讱 诇谞讚讘讛, 讜诪住转讘专 砖讛讜讻讬讞 讻谉 诪讚讘专讬 专讘 讞住讚讗 砖专拽 讘注谞讬谉 诪讜转专 讛诪谞讞讛 讗诪专 砖讚讬谞讜 诇讗讬讘讜讚, 讜诇讗 讘注谞讬谉 诪讜转专 谞住讻讬诐, 讜讛专讬 砖讚讬谉 诪讜转专 讛谞住讻讬诐 砖讜谞讛 诪砖讜诐 砖讛诐 拽讚砖讬 拽讚砖讬诐. 砖诪讜讗诇 — 砖砖谞讬谞讜 诇注讬诇 (讜,讘) 砖讗诪专 专' 讬讜住讬: 注讚 讚讗谞讗 转诪谉 [注讚 砖讛讬讬转讬 砖诐, 讘讘讘诇] 砖诪注讬转 拽诇 [砖诪注转讬 讗转 拽讜诇讜] 砖诇 专讘 (专讘讬) 讬讛讜讚讛 砖讗讬诇 [砖讜讗诇] 讗转 砖诪讜讗诇: 讗诐 讛驻专讬砖 讗讚诐 砖拽诇讜 (诪讞爪讬转 讛砖拽诇) 讜诪转 诪讛 讬注砖讜 讘讜? 讗诪专 诇讬讛 [诇讜] 砖诪讜讗诇: 讬驻诇讜 诇谞讚讘讛. 砖讻谉 诪诪讞爪讬讜转 讛砖拽诇 砖讛讜讘讗讜 讛讬讜 拽讜谞讬诐 注讜诇讜转 爪讬讘讜专 砖讛谉 拽讚砖讬 拽讚砖讬诐, 讜诪住转讘专 砖讚讬谉 讛砖拽诇讬诐 注爪诪诐 讻讚讬谞诐, 讜注诇 讻谉 讬驻诇讜 诇谞讚讘讛. 专' 讗诇注讝专 — 砖砖谞讬谞讜 (诇注讬诇 讜,讘) 砖讛讜讗 讗讜诪专: 诪讜转专 注砖讬专讬转 讛讗讬驻讛 砖诇讜, 砖诇 讛讻讛谉 讛讙讚讜诇, 砖讛驻专讬砖 诪注讜转 讻讚讬 诇拽谞讜转 讘讛谉 住讜诇转 诇诪谞讞转 讛讞讘讬转讬谉 砖诇讜 (砖讛讜讗 诪讘讬讗 讘讻诇 讬讜诐, 讘讜拽专 讜注专讘) 讬讜转专 诪讻讚讬 讛爪讜专讱, 诪讛 讬注砖讜 讘讜? 专' 讬讜讞谞谉 讗诪专: 讬讜诇讬讻诐 讗转 讛诪注讜转 讛谞讜转专讜转 诇讗讬讘讜讚 诇讬诐 讛诪诇讞. 讜讗讬诇讜 专' 讗诇注讝专 讗讜诪专: 讬驻诇讜 诇注讜诇讜转 谞讚讘讛, 砖讻谉 诪谞讞讛 讝讜 诪拽讚砖讬 讛拽讚砖讬诐 讛讬讗, 讜讻讱 讙诐 讚讬谉 诪讜转专讛.





讘 讛诇讻讛 讛 诪砖谞讛 诪讜转专 讛讻住祝 砖谞讙讘讛 讬讜转专 诪讻讚讬 讛爪讜专讱 诇驻讚讬讜谉 砖讘讜讬诐 — 讛专讬讛讜 讛讜诇讱 诇驻讚讬讜谉 砖讘讜讬诐 讗讞专讬诐. 诪讜转专 讛讻住祝 砖谞讙讘讛 讬讜转专 诪讻讚讬 讛爪讜专讱 诇驻讚讬讜谉 砖讘讜讬 诪住讜讬讬诐 — 谞讬转谉 讻诪转谞讛 诇讗讜转讜 砖讘讜讬. 诪讜转专 讛讻住祝 砖谞讙讘讛 讬讜转专 诪讻讚讬 讛爪讜专讱 诇爪讜专讱 注谞讬讬诐, — 讛专讬讛讜 讛讜诇讱 诇注谞讬讬诐 讗讞专讬诐. 诪讜转专 讛讻住祝 砖谞讙讘讛 诇爪讜专讱 注谞讬 诪住讜讬讬诐 — 谞讬转谉 讻诪转谞讛 诇讗讜转讜 注谞讬. 诪讜转专 讛诪转讬诐 砖讙讘讜 讻住驻讬诐 诇爪讜专讱 拽讘讜专转 诪转讬诐, 讜谞转讘专专 砖讙讘讜 讬讜转专 诪讻讚讬 爪讜专讻诐 — 讛专讬 讝讛 诇诪转讬诐 讗讞专讬诐. 诪讜转专 讛讻住祝 砖谞讙讘讛 诇爪讜专讱 拽讘讜专转 讗讜 转讻专讬讻讬 讛诪转 (诪转 诪住讜讬讬诐), 砖诇讗 讛讬讜 爪专讬讻讬诐 诇讻诇 讛讻住祝 砖谞讙讘讛 诇诪讟专讛 讝讜 — 讛专讬 讛讜讗 诇讬讜专砖讬讜. 专' 诪讗讬专 讗讜诪专: 住驻拽 讛讜讗, 讜诇讻谉 诪讜转专 讛诪转 讬讛讗 诪讜谞讞 注讚 砖讬讘讗 讗诇讬讛讜, 讜讛讜讗 砖讬诇诪讚谞讜 诪讛 讚讬谞讜. 专' 谞转谉 讗讜诪专: 诪讜转专 讛诪转 讘讜谞讬谉 诇讜, 诇诪转 诪讛讻住祝 砖谞砖讗专 谞驻砖 (诪爪讘讛) 注诇 拽讘专讜.





讙 讙诪专讗 讙讘讜 诇讜 诇诪转 讻住祝 诪谉 讛爪讬讘讜专 诇爪讜专讱 讛讜爪讗讜转 拽讘讜专转讜 讘讞讝拽转 砖讗讬谉 诇讜, 砖住讘专讜 砖诇讗 讛讜转讬专 讘讬专讜砖转讜 讚讬 讛爪讜专讱 诇讛讜爪讗讜转 讗诇讛, 讜谞诪爪讗 砖讬砖 诇讜. 专' 讬专诪讬讛 住讘专 诪讬诪专 [住讘专 诇讜诪专] 砖讛讜讗 讛讜讗 讚讬谉 讛诪砖谞讛 (诇砖讬讟转 讛转谞讗 拽诪讗) "诪讜转专 讛诪转 诇讬讜专砖讬讜". 砖诇讻讗讜专讛 讗讬谉 讛讘讚诇 讗诐 讛讬讛 爪讜专讱 讘讞诇拽 诪讛讻住祝 讜谞讜转专 专拽 讞诇拽讜, 讗讜 砖诇讗 讛讬讛 爪讜专讱 讘讻住祝 砖谞讙讘讛 讜讛讻诇 讛讜讗 讗讬驻讜讗 讻诪讜转专. 讗诪专 诇讬讛 [诇讜] 专' 讗讬讚讬 诪讛诪拽讜诐 讞讜讟专讗: 讛讙注 注爪诪讱 [讛注诇讛 注诇 注爪诪讱, 讞砖讜讘 注诇 讛讚讘专] 讜转诪爪讗 砖讗讬谉 讛讚讘专讬诐 讚讜诪讬诐. 砖讻谉 讜讚讗讬 讚诇讗 讻讜讜谞谉 [砖诇讗 讻讬讜讜谞讜] 讛谞讜转谞讬诐 诇转转 诪诇讻转讞讬诇讛 讗转 讻住驻诐 讗诇讗 诇讬讛 [诇讜, 诇爪讜专讱 讛诪转], 讗诇讗 砖讻讗砖专 谞讜转专 讘住讜驻讜 砖诇 讚讘专 诪注讟 诪谉 讛住讻讜诐, 讬谞转谉 诇讬讜专砖讬诐, 讻讬讜谉 砖诪诇讻转讞讬诇讛 讗讬 讗驻砖专 诇讚讬讬拽 讜诇转转 讘讚讬讜拽 诇驻讬 爪讜专讻讜 讜讗讬谞诐 诪拽驻讬讚讬诐 注诇 讻讱, 讜讗讜诇诐 讜讚讗讬 砖诇讗 讛住讻讬诪讜 诪诇讻转讞讬诇讛 砖讬谞转谉 讻诇 讛住讻讜诐 诇讬讜专砖讬诐. 讗诪专 诇讬讛 [诇讜] 专' 讬专诪讬讛 诇专' 讗讬讚讬 讘转砖讜讘讛: 讗谞讗 诇讗 讗诪专讬转, 讗转 诪谞谉 诇讱 [讗谞讬 诇讗 讗诪专转讬, 讗转讛 诪谞讬谉 诇讱], 讻诇讜诪专, 讗谞讬 诇讗 拽讘注转讬 讘讚讘专讬 砖讻讱 讬砖 诇谞讛讜讙 讛诇讻讛 诇诪注砖讛, 讗诇讗 讗诪专转讬 砖讻讱 讚注转讬 谞讜讟讛 诪住讘专讛, 讜讗讜诇诐 讗转讛 诪讛讬讻谉 讻诇 讻讱 讘专讜专 诇讱 讞讬诇讜拽 讝讛?





讚 砖谞讬谞讜 讘诪砖谞讛 讻讬 专' 谞转谉 住讘讜专 砖诪讜转专 讛讻住祝 砖谞讙讘讛 诇爪讜专讱 拽讘讜专转 诪转 诪住讜讬讬诐 讘讜谞讬谉 讘讜 谞驻砖 诇拽讘专讜. 讜讘注谞讬谉 讝讛 诪讘讬讗讬诐 讗转 诪讛 砖转谞讬 [砖谞讜讬讛 讘专讬讬转讗] 讘砖诐 专' 谞转谉: 诪讜转专 诪注讜转 砖谞讙讘讜 诇爪讜专讱 拽讘讜专转 讛诪转 诪讛 讬注砖讜 讘讜? 讬讘谞讛 诇讜 谞驻砖 注诇 拽讘专讜 讗讜 讬拽谞讜 讘讜 讬讬谉 讜讬注砖讛 诇讜 讝讬诇讜祝 讘讬讬谉 讝讛 注诇 讙讘讬 诪讟转讜 砖诇 讛诪转 诇专讬讞 讟讜讘. 砖谞讬谞讜 讘诪砖谞讛 讻讬 诪讜转专 砖讘讜讬 — 诇讗讜转讜 砖讘讜讬, 讜诪讜转专 注谞讬 — 诇讗讜转讜 注谞讬. 讜诪注讬专讬诐 讻讬 讘讚讜诪讛 诇讻讱 转谞讬 [砖谞讜讬讛 讘专讬讬转讗]: 讗讬谉 驻讜讚讬谉 砖讘讜讬 讘讻住祝 砖谞讙讘讛 诇驻讚讬讜谉 砖讘讜讬 讗讞专. 讜讗讬谉 讙讜讘讬谉 讟诇讬转 讘讟诇讬转, 砖讗讬谉 诪砖转诪砖讬诐 讘讻住祝 砖谞讙讘讛 诇拽谞讬讬转 讘讙讚 诇注谞讬 讗讞讚 讻讚讬 诇拽谞讜转 讘讜 讘讙讚 诇注谞讬 讗讞专. 讜诪讻诇 诪拽讜诐 讗讬谉 诪诪讞讬谉 讘讬讚 讛驻专谞住讬诐 诇讻讱 讗诐 注砖讜 讻谉 诪驻谞讬 爪讜专讱 讛砖注讛. 砖谞讬谞讜 讘诪砖谞讛 讻讬 诇讚注转 专' 谞转谉 诪讜转专 讛讻住祝 砖谞讙讘讛 诇拽讘讜专转 诪转 诪住讜讬讬诐 — 注讜砖讬诐 诇讜 讘讜 谞驻砖 诇拽讘专讜. 讜诪讻讬讜谉 砖讛讜讝讻专 讘诪砖谞讛 注谞讬谉 讛谞驻砖 诇诪转, 诪讘讬讗讬诐 讻讬 转谞讬 [砖谞讬谞讜 讘讘专讬讬转讗], 专讘谉 砖诪注讜谉 讘谉 讙诪诇讬讗诇 讗讜诪专: 讗讬谉 注讜砖讬谉 谞驻砖讜转 (诪爪讘讜转) 诇拽讘专讬 讛爪讚讬拽讬诐 砖讻谉 讛诪爪讘讛 谞注砖讬转 讻讚讬 诇讝讻讜专 讗转 讛诪转, 讜讛讞讻诪讬诐 讗讬谞诐 讝拽讜拽讬诐 诇讻讱, 砖讻谉 讚讘专讬讛诐, 讚讘专讬 讛转讜专讛 砖讗诪专讜 讘讞讬讬讛诐, 讛谉 讛谉 讝讻专讜谞谉.





专' 讬讜讞谞谉 讛讜讛 诪住诪讬讱 讜讗讝诇 注讗诇 [讛讬讛 谞砖注谉 讜讛讜诇讱 讘专讞讜讘 注诇] 讻转驻讬 专' 讞讬讬讗 讘专 讗讘讗, 讜讛讬讛 专' 讗诇讬注讝专 讞诪讬 诇讬讛 讜诪讟诪专 诇讬讛 诪拽诪讬讛 [专讜讗讛 讗讜转讜 讗转 专' 讬讜讞谞谉 讜诪转讞讘讗 诪驻谞讬讜], 讜讗诪专 专' 讬讜讞谞谉: 讛诇讬谉 转专转讬 诪诇讬讬讛讜 讛讚讬谉 讘讘诇讗讛 注讘讬讚 讘讬讛 [砖谞讬 讛讚讘专讬诐 讛诇诇讜 讛讘讘诇讬 讛讝讛, 专' 讗诇讬注讝专, 注讜砖讛 讘讬] 砖诇讗 讻专讗讜讬: 讞讚讗, 讚诇讗 砖讗讬诇 讘砖诇讜诪讬讛 [讗讞讚, 砖讛讜讗 诇讗 砖讜讗诇 讘砖诇讜诪讬], 讜讞讚讗, 诪讬讟诪专 [讜讗讞讚 砖讛讜讗 诪转讞讘讗 诪驻谞讬], 讜讛专讬讛讜 讻诪专讗讛 砖讗讬谞讜 讞驻抓 诇讚讘专 注诪讬. 讗诪专 诇讬讛 [诇讜] 专' 讬注拽讘 讘专 讗讬讚讬 诇专' 讬讜讞谞谉 讻讚讬 诇讛驻讬住 讗转 讚注转讜: 讻讱 谞讛讬讙讬谉 讙讘讛讜谉 [讻讱 谞讜讛讙讬诐 讗爪诇诐, 讗爪诇 讛讘讘诇讬讬诐], 讚讝注讬专讗 诇讗 砖讗讬诇 讘砖诇讜诪讬讛 讚专讘讛 [砖讛拽讟谉 讗讬谞讜 砖讜讗诇 讘砖诇讜诪讜 砖诇 讛讙讚讜诇] 讗诇讗 专拽 注讜谞讛 诇讜, 讜诇讻谉 诇讗 砖讗诇 讘砖诇讜诪讱. 讚讗讬谞讜谉 谞讛讙讜谉 讜诪拽讬讬诪讬谉 [砖讛诐 谞讜讛讙讬诐 讜诪拽讬讬诪讬诐] 诪讛 砖讻转讜讘 讘驻住讜拽 "专讗讜谞讬 谞注专讬诐 讜谞讞讘讗讜 讜讬砖讬砖讬诐 拽诪讜 注诪讚讜" (讗讬讜讘 讻讟, 讞). 讜诪砖讛专讙讬砖 专' 讬注拽讘 砖诇讗 谞转专爪讛 专' 讬讜讞谞谉 讘讻讱, 讗诪专 诇讬讛 [诇讜] 诇专' 讬讜讞谞谉, 讻讚讬 诇砖讻谞注 讗讜转讜 砖讻讜讜谞转 专' 讗诇讬注讝专 讛讬转讛 专讗讜讬讛. 讜讻讱 砖讗诇讜: 诪讛讜 诇诪讬注讘专 拽诪讬 讚讗讚讜专讗 爪诇诪讬 [讛讗诐 诪讜转专 诇注讘讜专 诇驻谞讬 爪诇诐 砖诇 讗讚讜专讗] 砖讛讜讗 注讘讜讚讛 讝专讛, 讛讬砖 讘讻讱 诪砖讜诐 讛讗讬住讜专 诇讞诇讜拽 讻讘讜讚 诇注讘讜讚讛 讝专讛? 讗诪专 诇讬讛 [诇讜]: 讘诪注讘专 诇驻谞讬讜 诪讛 讗转 驻诇讬讙 诇讬讛 讬拽专 [诪讛 讗转讛 谞讜讛讙 讘讜 讻讘讜讚]? 讛诇讗 注讘讜专 拽诪讜讛讬 讜住诪讬 注讬谞讜讬 [注讘讜专 诇驻谞讬讜 讜注讜讜专 讗转 注讬谞讬讜]! 讻诇讜诪专, 讘讗讜转讛 诪讬讚讛 讬讻讜诇 讗转讛 诇注讘讜专 诇驻谞讬讜 讜诇讝诇讝诇 讘讜. 诪砖砖诪注 专' 讬注拽讘 讗转 转砖讜讘转 专' 讬讜讞谞谉, 讗诪专 诇讬讛 [诇讜]: 讗诐 讻谉 讬讗讜转 [讬驻讛] 专' 讗诇讬注讝专 注讘讬讚 [注讜砖讛] 讚诇讗 注讘专 拽诪讱 [砖讗讬谞讜 注讜讘专 诇驻谞讬讱], 讛专讬 讗诐 讛讬讛 注讜讘专 诇驻谞讬讱 讜诇讗 砖讜讗诇 讘砖诇讜诪讱, 讻诪谞讛讙 讘谞讬 讘讘诇, 讛讬讛 讘讻讱 讝诇讝讜诇 讘讻讘讜讚讱! 拽讬讘诇 专' 讬讜讞谞谉 讗转 讚讘专讬讜 讜谞转专爪讛 注诇 砖诇讗 注讘专 诇驻谞讬讜. 讜讗讜诇诐 讟注谉, 砖讗祝 讗诐 讘讻讱 爪讚拽 专' 讗诇讬注讝专, 讜讗讜诇诐 讚讘专 讙专讜注 讝讛 注砖讛, 讚诇讗 讗诪专 砖诪注转讗 诪砖诪讬讛 [砖诇讗 讗讜诪专 讛诇讻讛 诪砖诪讜 砖诇 专' 讬讜讞谞谉] 砖讗诪专 讚讘专 转讜专讛 砖讗谞讬 讞讬讚砖转讬讜 讜诇讗 讗诪专讜 诪砖诪讬. 谞讻谞住讜 诇驻谞讬讜 专' 讗诪讬 讜专' 讗住讬 诇驻讬讬住讜, 讗诪专讜 诇讜: 专讘讬, 讻讱 讛讬讛 诪注砖讛 讘讘讬转 讛讻谞住转 砖诇 讟专住讬讬诐 (谞驻讞讬诐) 砖注住拽讜 讘讚讬讜谉 讛诇讻转讬 讘注谞讬谉 谞讙专 (讘专讬讞 谞讬爪讘 砖拽讜讘注讬诐 讘讚诇转 讻讚讬 诇拽讜讘注讛 讘拽专拽注), 砖讬砖 讘专讗砖讜 讙诇讜住讟专讗 (讝讬讝 诪注讜讘讛 讜讘讜诇讟), 砖谞讞诇拽讜 讛转谞讗讬诐

